Document ID: 32005D0101

KOMISJONI OTSUS,
13. jaanuar 2005,
millega võetakse vastavalt nõukogu direktiivile 92/43/EMÜ vastu ühenduse tähtsusega boreaalses biogeograafilises piirkonnas asuvate alade loetelu
(teatavaks tehtud numbri K(2004) 5462 all)
(2005/101/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta, (1) eriti selle artikli 4 lõike 2 kolmandat lõiku
ning arvestades järgmist:
(1)
Direktiivi 92/43/EMÜ artikli 1 punkti c alapunktis iii osutatud boreaalne biogeograafiline piirkond hõlmab Soome, Rootsi ja Leedu ning Eesti ja Läti territooriume, nagu nimetatud asjaomase direktiivi artikliga 20 loodud elupaikade komitee 23. oktoobril 2000 heaks kiidetud biogeograafilises kaardis.
(2)
Käesolev otsus ei hõlma nende liikmesriikide territooriume, mis liitusid Euroopa Ühendusega 1. mail 2004. Need liikmesriigid algatasid aladega seotud ettepanekute tegemist komisjonile eespool nimetatud kuupäeval. Seetõttu ei saa komisjon nendest liikmesriikidest saadud teavet kaasata käesolevasse esialgsesse ühenduse tähtsusega alade loetellu direktiivi 92/43/EMÜ tähenduses. Nimetatud andmete suhtes langetatakse komisjoni otsus edaspidi, kui kogu asjassepuutuv teave on kogutud ning on läbi viidud liikmesriikide ettepandud alade teaduslik süvaanalüüs.
(3)
Lisaks on vajalik 1995. aastal algatatud Natura 2000 võrgustiku loomisel, millel on oluline osa Euroopa Ühenduses bioloogilise mitmekesisuse kaitsmisel, teha edusamme võrgustiku elluviimisel käesoleva otsuse viivitamatu vastuvõtmisega.
(4)
Soome ja Rootsi edastasid komisjonile boreaalse biogeograafilise piirkonna osas ühenduse tähtsusega alade loetelu direktiivi 92/43/EMÜ artikli 1 tähenduses ajavahemikus jaanuar 2003 kuni august 2004 vastavalt asjaomase direktiivi artikli 4 lõikele 1.
(5)
Kavandatavate alade loeteludele oli lisatud iga ala kohta vastavalt komisjoni 18. detsembri 1996. aasta otsusele 97/266/EÜ teave Natura 2000 kandidaatalade andmevormi kohta. (2)
(6)
Selle teabe hulka kuulub kõnealuse liikmesriigi esitatud ala uusim kaart, ala nimi, asukoht ja ulatus ning direktiivi 92/43/EMÜ III lisas nimetatud kriteeriumide rakendamisel saadud andmed.
(7)
Komisjon on kokkuleppel iga asjaomase liikmesriigiga koostanud esialgse nimekirja, milles on nimetatud ka alad, kus asuvad esmatähtsad looduslikud elupaigatüübid või esmatähtsad liigid, ning selle põhjal tuleks vastu võtta ühenduse tähtsusega aladeks valitud alade nimekiri.
(8)
Teadmised looduslike elupaigatüüpide ja liikide olemasolu ning leviku kohta täienevad pidevalt direktiivi 92/43/EMÜ artikli 11 kohase järelvalve tulemusel. Seetõttu tehti hindamine ja valik ühenduse tasandil parima kättesaadava teabe põhjal.
(9)
Vastavalt Euroopa Ühenduste Kohtu praktikale “selleks et koostada ühenduse tähtsusega alade esialgset loetelu, mille alusel oleks võimalik luua konkreetsete Euroopa erikaitsealade sidus ökoloogiline võrgustik, peab komisjonil olema põhjalik loetelu aladest, mis pakuvad siseriiklikul tasandil ökoloogilist huvi direktiivi eesmärgi seisukohast, milleks on looduslike elupaikade ning loodusliku loomastiku ja taimestiku kaitse. (…) Ainult sel viisil on võimalik saavutada direktiivi 92/43/EMÜ artikli 3 lõike 1 esimeses lõigus sätestatud eesmärk, milleks on asjaomaste looduslike elupaigatüüpide ja liikide elupaikade soodsat kaitsestaatuse säilitamine või taastamine nende looduslikul levilal, mis võib paikneda ühenduse piirides kahe või enama riigi territooriumil.” (3)
(10)
Kättesaadava teabe ning Euroopa looduskaitse ja bioloogilise mitmekesisuse teemakeskuse korraldatud biogeograafia seminaride raames teostatud ühtse hindamise ning liikmesriikidega peetud kahepoolsete kohtumiste põhjal võib tõdeda, et mõned liikmesriigid pole esitanud direktiivi 92/43/EMÜ nõuetele vastavaid alasid seoses elupaigatüüpide ja liikidega. Seetõttu ei saa järeldada, et käesoleva otsuse II lisas loetletud liikide ja elupaigatüüpide osas oleks võrgustik valmis. Kuigi teabe saamisel ning liikmesriikidega kokkuleppele jõudmisel on tekkinud viivitus, arvab komisjon, et tuleks vastu võtta alade esialgne loetelu, mida tuleks läbi vaadata kooskõlas direktiivi 92/43/EMÜ artikli 4 sätetega käesoleva otsuse II lisas loetletud elupaigatüüpide ja liikide osas, mille puhul liikmesriigid pole esitanud direktiivi 92/43/EMÜ nõuetele vastavaid piisavaid alasid.
(11)
Kuna teadmised nimetatud direktiivi I lisas toodud looduslike elupaikade tüüpide ning II lisas toodud liikide olemasolu ja paiknemise kohta, mis esinevad nii territoriaalmeres kui ka väljaspool seda riikide jurisdiktsioonile alluvas meres, on endiselt puudulikud, ei saa järeldada kas võrgustik nende puhul on täielik või mitte. Asjakohased liigid ja elukohatüübid on loetletud käesoleva otsuse III lisas. Seetõttu peab komisjon vajalikuks vajaduse korral läbi vaadata käesoleva otsuse III lisas loetletud erinevate elukohatüüpide ja liikide esialgne nimekiri kooskõlas direktiivi 92/43/EMÜ artikli 4 sätetega.
(12)
Käesoleva otsuse III lisas loetletakse ka nimetatud direktiivi I lisa teised elukohatüübid ja II lisa liigid, millele rakendatakse teaduslikku uurimist.
(13)
Käesoleva otsusega ettenähtud meetmed on kooskõlas elupaikade komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse I lisas on direktiivi 92/43/EMÜ artikli 4 lõike 2 kolmandas lõigus ette nähtud esialgne loetelu ühenduse tähtsusega aladest boreaalses biogeograafilises piirkonnas.
Nimetatud loetelu vaadatakse läbi liikmesriikide edasiste ettepanekute põhjal direktiivi 92/43/EMÜ artikli 4 kohaste elupaigatüüpide ja liikide osas, mis on määratletud käesoleva otsuse II ja III lisas.
Artikkel 2
Käesolev otsus on adresseeritud liikmesriikidele.
Brüssel, 13. jaanuar 2005

Labels: 18
20